УТИЦАЈ НА КРЕТАЊЕ

Предмети не могу самостално да се крећу. Њих је потребно да неко или нешто покрене. Предмете покрећемо: подизањем, бацањем, вучењем, гурањем. Кад се предмети покрену, они могу да се котрљају (обла тела) или да клизе (рогљаста тела).

Тела се могу кретати кроз различите средине: ваздух, воду, песак, снег... Кроз неке средине кретање је лакше, а кроз неке теже. Најлакше је када ходамо или трчимо по некој стази. Тада ноге померамо кроз ваздух. Теже је кретати се кроз воду или снег.

Предмети у облику лопте имају заобљене стране па се по подлози котрљају. Тела која се котрљају лакше се крећу од тела која клизе по подлози. Када се покрену на исти начин, тело које се котрља, прећи ће дужи пут.

Тела се лакше крећу по равним и тврдим подлогама (на пример, стаза). Зато се точкови бицикла лакше крећу по бетону, него по трави или песку.

Дакле, тела се могу кретати на различите начине а на њихово кретање утичу: **подлога** по којој се крећу, **средина** кроз коју се крећу и **облик** који имају.

ЗАДАТАК

1. Два аутића су покренута у исто време. Први се креће по паркету, а други по тепиху. Који аутић ће прећи дужи пут?
2. Да ли вам је лакше да се крећете кроз воду или по стази поред воде?